
إنتا عارف الحرب على غزة صارت يوم السبت الصُبحِيات يعني الساعة 11 وربع تقريبا ... يعني وقت فطور ... هادي يوم عمري أنا ما بغيب عن بالي ... يومها انا فطرت فول وحمص ووكنت عامل عالغدا سمك ... أي والله كنت رايح على حِسبة السمك الصُبُح بدري بدري ويومها إشتريت سمكة هالجَرِع الكبيرة وووديتها عالدار خلي المَرَة تنضفها وتحط عليها التتبيلة وتزبطها ... أي والله ... بس يومها لا أكلنا سمك ولا نيلة ... وين ناكل سمك ؟!!! فجأة هالطيران في السَمَا وهالإنفجارات الواحد مش عارف وين من كُترها ... في الجوازات وأنصار والمنتدى وفي الشمال والجنوب والغرب والشرق ... حرب ... إلي بِطَلَع عالسَما كلها سودة سودة ... طبعا يومها صارت لخمة في البلد ... الناس خايفة ... إيش إلي بصير يا عمي ... وين الضربة هادي ... والكل يجري يفتح الراديو يتابع الأخبار ... الضربة الأولى بس 400 شهيد ... كل واحد يِرُوح على الشفِا يِطَمَن ... قامت القيامة يومها ...وهينا هلقيت والحمد لله عايشين وإلي راحو هدولا شُهدا عند الله أحسن منا إحنا إلي ضلينا " 

شو كنتو طابخين يوم الحرب ؟ 
والله بدك الصحيح أنا إلي أسبوعين بدي أجيب سمك ... نفسي جاية عالسمك ... وخلص النصيب خلاني أروح عالحسبة يوم السبت الصُبحيات زي ما حكتلك ... بس صار إلي صار وخلص يومها ضلينا لبعد العِشَا والله ما إنحط في تُمنا إشي ... أي هُو الواحد ضل في نَفِس ياكل ... خربان ديار وشُهدا وقصف ودمار وبدها تضل نفس الواحد مفتوحة ياكل ... والله السمكة ضلت على حَطة المَرَة ... كانت عاملة تتبيلة ومتبلة السمكة ... بس والله فشي نفس الواحد ياكل سمك ولا يشوف الأكل ولا يِشُم ريحته ... ولا أكلة سمك ولا ما يحزنون ... جارنا إستشهد وكتير عِنا في الحارة إستشهدو وإتصاوَبُو وحتى أخو المَرَة عندي إتصاوب والواحد يومها مكنش يفكر بالأكل ... أنو أكل ؟!!!  الدنيا قايمة قاعدة وبدك إيانا نفكر بالأكل صدقني ضلت السمك تلت تِيام ما حد صابها ومش عارف بعد أكم من يوم علمتها المَرَة أي كلام ... قلي بلاش تخرب ... لإنو الكهربا قطعت علينا والحرب ضلت شغالة ... إحنا كُنا نفكر إنو الحرب على قصف االضهر بس هادي مَدت ... ضلينا 23 يوم ... الحرب شغالة وكل ناس ناس بتروح ببلاش إلا ربع ... كل يوم دمار وقصف في كل منطقة ... خلص الحياة وقفت لا أكل ولا شُرب ولا مدارس ولا وظايف ولا سواق ولا إشي ... كل واحد يدير باله على حاله وعلى ولادو وخلص " 

طيب إيش كنتو تاكلو في الحرب ؟
" أنا زي ما حكتلك نفس الواحد مسدودة عن الأكل ... إنتا عارف في أوضاع زي هيك الواحد بِفكرش في الأكل ... الأكل بدو هدازة بال ... يعني أنا واحد من الناس لما يكون في مشاكل أو أي وضع مش طبيعي خلص إشي إسمو أكل بَفَكِرِش فيه ... والحرب هادي الواحد ما كان عندو نفس ياكل ... بس يعني في الآخر الواحد بِدو يِمَشي حالو ... ناكل شندوش زعتر أو سندوش دقة ... والله فطور وغدا وعَشَا ... أي والله ما بَزِل عليك ... أي إشي الواحد بطنو مَيِزقزِقِش من الجوع ... إنتا عارف الجوع عاطل ... وأنا بتزكر يمكن في أول أيام الحرب الكهربا قطعت 24 ساعة ... مفشي كهربا والأكل بالتلاجة نصو خِرب الله يخرب ديارهم اليهود ... يعني أنا من عادتي زي عالناس أول الشهر بِرُوح الواحد عالسوق يِتيضع ... بشتري لحمة وخضرة وجاج ومعلبات وأكل للدار ... واللحمة والجاج وهالخضرة في هالتلاجة ... الأكل يومها خِرب عالزبالة... ليش ؟ لإنو الكهربا قاطعة ... فشي كهربا ... بعض الأكل إلحقناه وعملتو المَرَة للولاد ... في لحمة عملتها بالملح ... يعني عطريقة تعون زمان ... كانو زمان يخزنو الإشي عن طريق الملح ... هادا إلي كان يعني لسا مش خربان ...عملتو المَرَة بالملح ... يعني جاب هاللحمة إلي كانت موجودة في الفريزر إلي لِسا ماسكة حالها يعني مش خربانة وقطعتها وحطتها في ملح في هالمرطبان ... عشان ما تخرب ... وإلي خربت والريحة كانت طالعة منها عالزبالة ... مَعِنو إحنا عمرنا ما رمينا النعمة عالزبالة ... بس هاداك وضع مش طبيعي ... أكل خربان ... إيش بدنا نعمل فيه ؟!!! وصدقني بعد ما كبتو المرة عالزبالة ... إنتا عارف تعون زمان عندعم النعمة خط أحمر ... الحجة الله يطول عمرها قالت حرام ... حطو للبِسس ... الي بِطعم الحيوان الله بُرزقو ... هدول تعون زمان هيك بِفكرو ... إيش بِقُول المثل ... أجرو ولا هجرو ... يعني بدل ما توسخ الشارع فيه وترميه عالزبالة ... لا ... حُطُو للبسس تحت الدار ... والله يغير هالحال يا عمي  " 

كيف كنتم توفرو الأكل لعائلاتكم أيام الحرب ؟ 
فشي شوق فاتح إنو تقول سوق عن جد زي الوضع الطبيعي ... والوحد لا عارف يروح على سوق ولا يِطلع من باب الدار ... بعدين فشي حد فاتح ... لا سوق ولا غيرو ... يعني تقول في واحد تبع جاج فاتح ... لا ... الناس كل واحد ملهي بحالو ...  إيش الواحد بدو ياكل ؟!!! من هالزعتر والدقة الموجودة في الدار ... وهالأكل إلي كان موجود ... آآآآه الله لا يعيدها هديك الأيام ... مَهُو إنتا عارف كان قبل الحرب حصار ... لا معابر ولا بضاعة في السوق ولا بنزين ولا سولار ولا كاز ولا غاز ... يعني أنا مَكَنِش عندي غاز ... الغاز كان مقطوع ... فشي ذرة غاز في البلد ... هادا الكلام قبل الحرب ... يعني حتى قبل الحرب كان الوضع صعب ... أنا  كان عندي جَرة غاز كانت موجودة من زمان ... يعني أنا دبرت حالي لفترة ... بس غيري فش عندو نتفة غاز ... رجعونا خمسين سنة لَورا ... الناس كانت تطبخ على بابور الكاز ... وفي ناس إلي عندو نتفة أرض حوالين الدار كان يطبخ عالحطب ... إي والله عالحطب ...  أنا عندي صور ... أنا كنت أصور أيام الحرب كيف كُنَا عايشين وكيف كنا نطبخ على بابور الكاز ... هادا الوضع قبل الحرب وإجت الحرب خَربتها عالآخر ... فإيش الواحد بدو ياكل ؟!!! زعتر دقة ... إذا فيه مُعلبات ... علب لحمة ... علب تونة ... سمك التونة هادا ... الجبنة الجاهزة ... يعني الأكل إلي بدهوش شغل عالنار ...  يا راجل حتى الخبز مكناش قادرين إنجيبو ... بس إيش الواحد بدو يعمل في صغار بدهم ياكلو حرام ... بِكَفِيهُم القصف والخوف والدمار ... كمان ميكلوش ... والله كنت أخاطر على حالي وأقول بدي أطلع أجيب الخبز وإن إستشهدت مع السلامة ... كنت أروح على المخبز ... يعني كان فيه أكم من مخبز فاتحيين ... صح حرب ... بس شعبنا شعب أصيل ... يعني تبع المخبز فتح في الحرب لإنو هادا جهاد ... إذا كل صاحب مخبز بِدو يسكر ... هادا بتصير مصيبة في البلد ... لإنو لا في كهربا الواحد يعجن هادا لو فيه عجين وطحين ... بعدين الواحد مش رايق للعجين ... فالحكومة هان وفرت بنزين للمخابز هادي عشان الخبز يكون متوفر ... والواحد لما بدو يروح يجيب ربطة الخبز ممكن يموت ... بس إيش بدنا نعمل !!! وهات لما تصل المخبز ... مَشِي كنت أروح ... ألاقي طابور طويل عريض على المخبز ... أقف زييّ زي الناس ... الناس بدها تعيش ... بدها تاكل خبز ... الواحد يِضَلُو واقف في الطابور ساعة ساعتين تلت ساعات عشان نص ربطة خبز ... هادا طبعا للي بقدر يَصل المخبز ... في ناس بِقدروش يِصلو المخبز ... خصوصا لما صار الاجتياح البري ... صار في حصار على بعض المناطق مَكَنِش الواحد يقدر يتحرك لو متر ... كل إشي بتحرك على طول صاروخ عليه وعلى داره وإلي يموت يموت وإلي يعيش يعيش ... يعني يمكن في ناس ماتت من الجوع ... محاصرين يومين تلاتة أربعة عشرة ... محاصرين لا طلعة ولا نزلة ... حتى المَيا ... البراميل إتخزقو ... ولاد الكلب كانو يتعمدو يطخو عالبراميل فوق السطوح يحرمو الناس المَيَة ... إيش الناس بدها تعمل لا كهربا ولا مَيّة ولا خبز ولا سوق ... يعني كل واحد إتكفى بالأكل إلي كان موجود عندو في الدار ... هادا إذا لقى وقت ياكل فيه خصوصا في المناطق عالحدود والمناطق المحاصرة إلي وضعها صعب "

الناس كيف تكافلت في الحرب ؟
إنتا عارف إنو في ناس طِلْعُو من دورهم ... إلي ساكن عند الحدود هادا طلع من داره ... إلي راح عند نسايبو وإلي راح عند أخوه ... يعني المهم إنو يكون في منطقة آمنة ... يعني للأمانة ما في حد قَصر بَحد في الحرب ... الأخو يروح عند أخوه ... والجار يقف مع جاره ... واللقمة نقسمها قسمين إلي ولجاري ... يعني أنا يكون عندي ربطة خبز والله نقسمها بينا وبين الجيران ... كنا إحنا الكبار نقول بلاش ناكل خلو الصغار ياكلو هما أولى ... حرام ... والله نقطع اللقمة عن تُمنا عشان الولاد الصغار ياكلو ويشبعو ... أنا مثلا عندي عُلب فول أعطي جاري هادا علبة وهادا علبة ... بعدين المعلبات هي الأكل تبع الحرب ... يعني الواحد مش فاضي يطبخ ولا فيه غاز ولا كهربا ولا إشي ... حياة معدومة ... حرب قايمة ... فإيش الناس بدها تاكل ... المُعلبات ... وأكتر إشي علب التونة ... علب اللحمة ... علب الجبنة ... علب الفول ... فول بيونير إنشهر في الحرب ... الناس كلها كانت تاكل فول بيونير ... 5 عُلب بعشرة شيكل ... يعني بفترة الهدنة أو الضهريات الواحد يخاطر ويروح على السوق ... ها يلاقي بعض المحلات فاتحة مش رسمي ... بس فاتحة عشان الناس تعيش ... يشتري 20 / 30 علبة فول ... يعني إحنا هادا الفول ... فول بيونير إنشهر في الحرب ... خلص صار معروف عِنا ... وإحنا عادة بنحبش فول العلب بس الواحد إضطر ياكلو واتعودنا عليه ... هينا لليوم بناكل فول بيونير ... إذا في بابور كاز وعنا كاز نولع هالبابور ونسخنه وإذا فشي كاز للبابور خلص إندقه في الزبدية مع نتفة ملح وناكل ... نجتمع كل الشباب والبنات ناكل ... وفي من الولاد مع الخوف خلص برضاش ياكل ... يعني وضع صعب عالآخر ... الله لا يعيدها هديك الأيام ... وصدقني مَعِنُو حرب بس الناس إتجمعت وهادا يخفف عن هادا وهادا يخفف عن هادا ... يعني الناس تشجع بعض وتخفف عن بعض وتطبخ مع بعض وتاكل مع بعض ... الجار مع جاره ... والأخو مع أخوه ... هادا واقع إنفرض علينا إحنا ... والله شعب غزة منيح وطيب  "
إنت أين كنت أيام الحرب وكيف كنت تاكل والعائلة ؟ 
" والله أول الحرب كنت في داري ... بس لما شَدت والوضع صار خطير رُحت عند أختي ... أختي ساكنة في نص البلد ... في منطقة الرمال ... يعني منطقة آمنة أحسن من الشجاعية وطبعا عند أختي كان جاي أخويا التاني وأهل جوز أختى وكلنا ننام في هالدار ... نفرش هالحرامات جنب بعض كل عيلة لحالها وننام ... طبعا مش ننام نشبع نوم ... لا بس يعني الواحد بدو يرتاح ... يتمدد على الفرشة ... والله الفراش كان ما يِكفي والدنيا بَرْد ... تخيل 4 عِيَل مجتمعة في دار وحدة ... والله الله يِخْلِف عليها أختي ... بس هادا أمر واقع ... وبالنسبة للأكل كُنا ناكل مع بعض .. وسبحان الله الجَمعة إلها دور ... صح حرب ... بس جَمعة ... وطول عمرنا بنقول الأكل مع الجماعة منيح ... مرات البنات يقولو يالله بدنا نعمل شعرية ... كانت محمصة عند أختي ويعملوها عالبابور ... والكل ياكل شعرية ... في الضهر سندوشات جبنة ... يروحو يصفو على الطابور في المخبز ويِجيبو ربطتين خبز يعني يروحو أربعة وكل واحد يرجع بنص ربطة خبز وانحط للكل سندوش جبنة مثلا ولا زعتر ولا دُقة ... العشا نفتح تلت أربع علب فول ... وكلو عالبابور ... أنا عندي صور لهادي الشغلات " 
فشي موقف بتتذكرو أيام الحرب إلو علاقة بالاكل والشرب ؟ 
في نص الحرب صارت الكهربا تيجي 3 ساعات في اليوم ...  طبعا بدل ما يروحو الأولاد على المخبز وطابور طويل ويضل الواحد تلت ساعات في الطابور عشان ربطة خبز كان عند أختي كيس طحين ... قالو بدنا نعجن في الطحين ... والله البنات مجموعين وهات نعجن وبنخبز على طنجرة الكهربا ... قالو على الراديو إنو كل منطقة إلها تلت ساعات ... المهم جهزنا هالطحين وإعملنا العجين ... كل بنت من هالبنات مسكت شغلة وخلصنا بسرعة ... هلقيت وصلنا لمرحلة الخبيز ... طيب الكرهبا لِسا ما إجت ... إستنا إستنا إستنا عِدها إجت والله عالفاضي ... لا كهربا ولا نيلة ... طيب إيش بدنا نعمل بالعجين ؟!!! خسارة عليه ... حوالي 50 رغيف ... بعد حوالي 8 ساعات وإحنا بِنستَنا الكهربا قلنا على الفاضي ... هات نعمل زلابية ... يعني نقلي العجين بالسيرج وانحط عليه سكر ... والله جبنا بابور الكاز وصرنا نقلي بالعجين قلي ... زلابية يعني ... وانحط هالسكر ... والله 50 رغيف ما شاء الله راحو بنص ساعة زمان ... يمكن في الدار عند أختي حوالي 80 نفر ... كلهم شاردين ... يعني هادا الموقف أنا بتذكره منيح في الحرب ... بعدين على سيرة العجين ... في ناس كانو وين يِعجنو العجين ؟!! في الجوامع ... يعني جامع في عندو متور كهربا وبعد الصلاة شباب الجامع يِشغلو المتور خصوصي للناس وكل واحد جايب على راسو هالعجين ويجيب طنجرة الكهربا معو على الجامع ويكونو جايبين وصلات كهربا وكل واحد بيعجن ... مثلا ساعة المتور بضلو شغال ...  والناس تيجي على الجامع تخبز ... زي أيام زمان هالصواني على الرُوس ... الناس بدها تعيش...   " 

طيب الله يعينكم ... هلقيت الحرب خلصت ... إيش فطرت اليوم ؟ 
اليوم أنا فطرت بيض بلدي ... أنا عندي جاج جايبو خصوصي عشان آكل بيض
 بلدي ... كل يوم تلت أربع بيضات نعمة من الله ... جبت تلت بيضات وسلقتهم على هالغاز ... وشوية خمس دقايق ولا عشر دقايق البيض بكون إستوا ... قشرت البيض وبالسكينة قطعتو مع الزيت البلدي ونتفة ملح مع رغيف بيتي ... هادا أزكي أكل ... مع نتفة زتون مع كاسة الشاي ونعمة من الله ... هادا فطور اليوم ... بيض مسلوق بلدي مش إسرائيلي .. إحنا طول عمرنا بنعرف إنو الإشي البلدي أحسن من الإسرائيلي ... دايما الإشي البلدي أحسن ... يعني الجاج عندي بياكل من أكل الدار ... أكل منيح ... فالبيض بكون منيح ... أما الإسرائيلي كلو إبر وهرمونات وأمراض ... الله يبعد عنا وعن كل السامعين الأمراض "
طيب إيش أفطرت مبارح ؟

مبارح إفطرت بطاطا وبيض ... هادي أكلة شعبية ومعروفة عنا في البلد ... بطاطا مسلوقة أو مقلية وبعدها بِنْحَط عليها البيض ... وكول بطاطا وبيض ... مع صحن فلفل أحمر وكاسة شاي ... أكلة خفيفة ومفيدة وكويسة وزاكية ... بعدين البطاطا بنعمل فيها أصناف كتيرة ... بطاطا وبيض ... بطاطا وبقدونس ... هادي بقدونس مع تومة مع فلفل أخضر ... بردو هادي أكلة زاكية ومنيحة ... وزي ما حكتلك أنا مبارح فطرت بطاطا وبيض "

